b'\n_START_ARTICLE_\nWilliam Crookes\n_START_SECTION_\n\xc5\xbdivljenje in delo\n_START_PARAGRAPH_\nCrookes je kon\xc4\x8dal klasi\xc4\x8dno gimnazijo (grammar school) v Chippenhamu. \xc5\xa0tudiral je na Kraljevem kolid\xc5\xbeu za kemijo v Londonu._NEWLINE_Leta 1854 je postal upravitelj meteorolo\xc5\xa1kega oddelka na Observatoriju Radcliffe v Oxfordu._NEWLINE_Raziskoval je na podro\xc4\x8dju spektroskopije. Leta 1861 je odkril do tedaj neznan kemijski element s svetlo zeleno emisijsko spektralno \xc4\x8drto. Element je imenoval talij po gr\xc5\xa1ki besedi thallos - zelena mladika ali zelena veja._NEWLINE_Izumil je Crookesov radiometer, ki ga danes izdelujejo in prodajajo kot novost._NEWLINE_Pri svojem raziskovanju prevajanja elektrike v plinih pri nizkih tlakih je odkril, da z zmanj\xc5\xa1anjem tlaka, negativna elektroda oddaja \xc5\xbearke - katodne \xc5\xbearke, za katere danes vemo, da so tok prostih elektronov, ki jih poznamo iz zaslonskih naprav. Med prvimi znanstveniki je raziskoval stanje snovi, kar danes imenujemo plazma._NEWLINE_Leta 1897 so ga povzdignili v vite\xc5\xa1ki red._NEWLINE_V kasnej\xc5\xa1ih letih je Crookes sodeloval z Dru\xc5\xbebo za psihi\xc4\x8dne raziskave (Society for Psychical Research), ustanovljeno leta 1882. S svojim sodelovanjem z mlado \xc5\xbeensko, spiritualisti\xc4\x8dnim medijem Florence Cookovo (1856-1904), si je precej oslabil svoj ugled v znanosti. Govorili so celo, da sta imela ljubezensko razmerje in da ji je tudi pomagal pri goljufanju.\n_START_SECTION_\nPriznanja\n_START_PARAGRAPH_\nMed letoma 1913 in 1915 je bil predsednik Kraljeve dru\xc5\xbebe.\n_START_SECTION_\nNagrade\n_START_PARAGRAPH_\nZa svoje raziskave na podro\xc4\x8dju kemije in fizike je Crookes leta 1875 prejel kraljevo medaljo Kraljeve dru\xc5\xbebe iz Londona, leta 1888 pa njeno Davyjevo medaljo. Za svoje znanstvene dose\xc5\xbeke je leta 1904 prejel Copleyjevo medaljo Kraljeve dru\xc5\xbebe.'